**Beszámoló az MGT Colon Szekció elmúlt évi tevékenységéről (2022.04.18.)**:

2022-ben a 2021-es választáson mandátumot kapott elnökség folytatta a Szekció korábbi években megkezdett munkáját. A Colon Szekció jelenlegi elnöke Dr. Szamosi Tamás, a jövőbeni elnök Dr. Gurzó Zoltán, a titkár Dr. Farkas Klaudia, további tagok Dr. Kristóf Tünde, Dr. Sarlós Patrícia, Dr. Miheller Pál és Dr. Szegedi László.

2021. szeptember 9-10 között került megrendezésre a Colon Szekció 25. éves Jubileumi Ülése Hajdúszoboszlón, valamint a rendezvényt megelőző napon a Colon Szekció konferenciájához kapcsoltan az IBD Iskola, mely során 20, a gyulladásos bélbetegségek iránt érdeklődő rezidens és szakorvosjelölt kapott átfogó betekintést a bélbetegek gondozásába és ellátásába.

A tudományos ülésen sor került a tisztújító közgyűlésre, mely során Farkas Klaudia főtitkári beszámolója után Szamosi Tamás ismertette a Szekció Szervezeti és Működési Szabályzatában bekövetkezett kisebb változtatásokat. Az új vezetőség megválasztása 38 érvényes szavazattal történt.

A Colon Szekció 2021-ben pályázatot hirdetett az ECCO által rendezett IBD Intenzív Kurzusra, melyre rezidensek, gasztroenterológus szakorvos jelöltek és fiatal gasztroenterológus szakorvosok jelentkezését várta és vállalta az utazás költségeinek visszatérítését a résztvevők számára. A beérkezett 7 pályázat közül a Szekció által kidolgozott objektív pontrendszer alapján Fábián Anna és Gellért Bálint pályázata kapta a legtöbb pontot és nyerte el a támogatást a rendezvényre, melyet az ECCO is elfogadott. Utóbb, a harmadik legtöbb pontot kapó Hajdu Helga pályázata is sikeresen befogadásra került. Bár az idei képzés végül online került megrendezésre, a Szekció a következő évben is tervezi támogatni a kurzusra jelentkező fiatalokat.

A Colon Szekció Molnár Tamás támogatásával folyamatot indított az IBD centrumok minőségi működésének javítása érdekében. A folyamat céljai között szerepel az IBD centrum definiálása, az IBD centrum infrastrukturális, személyi és szakmai minimum feltételeinek meghatározására javaslat kidolgozása. A folyamat első lépéseként Miheller Pál vezetésével egy vitaanyag készült el, mely egyben egykérdőíves felmérést követően egy tervezett konszenzus előkészítő konferencia munkaanyaga is. A kérdőíves vitaanyag a közeljövőben kiküldésre kerül az ország gasztroenterológiai osztályai számára.

A 2022. februártól 1-től érvényes az IBD kezelésére vonatkozó új finanszírozási protokoll kidolgozásában a finanszírozóval történő együttműködés keretében Molnár Tamás és Szamosi Tamás vett részt. A Szekció vezetősége továbbá javaslatokkal segítette a „Krónikus gyulladásos bélbetegség centrumjogú ellátója licenszvizsga” kritériumrendszerének és a képzés menetének kidolgozását.

A Szekció továbbra is részt vesz új irányelvek kidolgozásában. "A Crohn betegség terápiás stratégiája" irányelv megírásának koordinálását Miheller Pál, a "Speciális helyzetek felnőttkori gyulladásos bélbetegségekben-diagnosztika, kezelés, gondozás" című irányelv koordinálását Molnár Tamás vállalta el. Mindkét szakmai irányelv megírására vonatkozó kérvényt 2022. márciusában az EMMI elfogadta, a munkát a társszerzők megkezdték.

A Colon Szekció 26. Tudományos Ülése 2022.05.06-07-én kerül megrendezésre. A szervezők egy centenáriumi programsorozattal készülnek Prónay Gábor születésének 100. évfordulója alkalmából, melyben a szervezőbizottság részéről a házigazda Izbéki Ferenc és a Szekció volt elnökének, Kristóf Tündének a szerepe kiemelkedő. A Colon Szekció Tudományos Üléséhez kapcsoltan IBD Masterclass képzésre is sor fog kerülni, melynek célja, hogy a gyulladásos bélbetegségekkel korábban már kapcsolatba került kollégák tudását továbbfejlessze. Az IBD Masterclass programja a gyulladásos bélbetegségek sürgősségi kórképeinek ellátását ölelik fel a gasztroenterológiai és sebészi kezelés határai, a bélmentő kezelések lehetőségei és korlátai, a műtéti kezelésre való felkészítés, az azt követő kezelés és gondozás, a műtét sikerességét befolyásoló belgyógyászati kezelések optimalizálása témakörökben.

A Szekció a következő években a tagság és a Szekció kapcsolatának elmélyítése céljából igény szerinti továbbképző előadások tartásának lehetőségét szeretné felajánlani a Szekcióban résztvevő kollégák munkahelyein. Ennek a programnak a tervezési fázisa is elindult.

A Magyar Bélbetegekért Alapítvány kuratóriuma a szokásoknak megfelelően kiírta az Újszászy díj pályázatát, melyet a Colon Szekció éves kongresszusán a legjobbnak értékelt szabadon bejelentett előadást tartó kolléga vehet át. A díjazott a Colon Szekció következő évi Tudományos Ülésre teljes körű részvételi lehetőséget kap.

A Szekció támogatására létrejött Magyar Bélbetegekért Alapítvány gazdálkodása továbbra is stabil, a Szekció működését folyamatosan segíti.

A Magyar Gasztroenterológiai Társaság Colon Szekció tagjai idén is aktívan vettek részt az UEGW éves, online szervezett nagygyűlésén, míg az ECCO éves, szintén online megrendezett kongresszusán több, mint 20 elfogadott absztrakt prezentációjára került sor tagjaink részéről.

Dr. Molnár Tamás, Dr. Palatka Károly ECCO National Representative, Dr. Molnár Tamás ezen felül az UEG National Society Forum tagja.

Dr. Farkas Klaudia Dr. Szamosi Tamás

MGT Colon Szekció Főtitkár MGT Colon Szekció elnök